Coronavirus er ikke den eneste virus, der er på dagsorden i Nordjylland. På den lokale fuglestation i Skagen har man startet et nyt projekt med at indsamle flåter fra fugle. Målet er at holde øje med, hvilke virusser, der krydserne grænserne med eksempelvis trækfugle. - Flåter kan have ret mange forskellige bakterier og vira. En af de virusser, som vi ved, findes -  og det er specielt på Bornholm, det er TBE, som er en flåbåret hjernebetændelse, forklarer naturvejleder Simon Christiansen til TV2 Nord. Simon Christiansen er daglig leder af Skagen Fuglestation, der har til huse ved Det Grå Fyr. Naturvejlederen startede i april et projekt i samarbejde med Statens Seruminstitut og universitetet i den svenske by Uppsala. Foreløbig skal der samles 20 flåter ind fra fugle. - I første omgang, så er det for at få lidt mere indsigt i, hvad er det for noget virus, de her flåter har. Vi ved fra andre undersøgelser, at de er smittebærere, og vi ved, fuglene flyver over så lange distancer, at de kan tage flåter med langvejs fra, siger Simon Christiansen. Fuglene bliver indfanget i net efter solopgang. Nettene bliver kun brugt i få timer ad gangen, og de bliver kontrolleret hver halve time. Når fuge er blevet kontrolleret for flåter, bliver de sluppet løs igen. - Vi vil jo gerne være med til, at vi får lidt viden om, hvilke sygdomme der bliver fanget i dyrene omkring os. Om der er nogle, der potentielt kan videreføres til os, påpeger Simon Christiansen Naturvejlederen understreger, at det ikke farligt for ham og hans kolleger at fange levende fugle, da chancen for at smitte bliver overført direkte fra en levende en fugl til et menneske er minimal.

Referat:
Coronavirus er ikke den eneste virus, der er på dagsorden i Nordjylland. På den lokale fuglestation i Skagen har man startet et nyt projekt med at indsamle flåter fra fugle. Målet er at holde øje med, hvilke virusser, der krydserne grænserne med eksempelvis trækfugle.